কবীর চৌধুরী: আমরা তো একটা বড় বিবৃতি তৈরি করে ছিলাম যুদ্ধাপরাধীদের বিচার চাই, নৃশংসতা যারা করেছে রাজাকার-আলবদরদের বিচার চাই এবং একটা খসড়া বিবৃতির মতো করে আমরা বাংলা একাডেমির সামনে টেবিল পেতে একটা বিরাট ভলিউমের বড় খাতা রাখি। আমার দু:খ হয় যে, সেগুলির আর কোন হদিস পরে আর পাইনি। সেখানে মনে হয় দুই তিন দিনের মধ্যে লক্ষাধিক লোকের সই নেয়া হয়েছে যে, আমরা বিচার চাই, বিচার চাই। তো সেই সময়ের প্রাণাবেগ তা ধরে রাখা যায়নি। সেটা স্বাভাবিকও। পরবর্তী সময়ে তা স্তিমিত হয়ে আসে। সরকারি সমর্থনও তখন পাওয়া যায়নি। তবে সরকারের সঙ্গে বাংলা একাডেমির সম্পর্কটা কী? আমরাতো একটা স্বায়ত্ত শাসিত প্রতিষ্ঠান। সরকার আমাদের সাহায্য সহযোগিতা দেবেন। এইখানে একটা টানাপোড়নের ব্যাপার আছে। তো এখন আমরা বাংলা একাডেমির এ্যাক্ট সংস্কারের কাজে ব্যস্ত রয়েছি। সপ্তাহখানেকের মধ্যেই আমাদের নুতন প্রস্তাবিত এ্যাক্ট মন্ত্রনালয়ে যাবে। এটাতে আমরা স্বেচ্ছাচারিতা নয়, স্বায়ত্তশাসনের উপর জোর দিয়েছি। আমাদের প্রয়োজনীয় স্বাধীনতা না দিলে বাংলা একাডেমির কাছ থেকে আক্সক্ষাখিত ফল পাওয়া যাবে না।